সন্দেশখালির ঘটনায় বড় সাফল্য পুলিশের! মূল অভিযুক্ত মুসা মোল্লা গ্রেফতার

কলকাতা: সন্দেশখালির (Sandeshkhali) ঘটনায় অবশেষে গ্রেফতার মূল অভিযুক্ত মুসা মোল্লা। পুলিশের উপর হামলা ও পুলিশ লেখা গাড়িতে ভাঙচুরের ঘটনায় দীর্ঘদিন ধরে খোঁজ চলছিল তার। মঙ্গলবার তাকে গ্রেফতার করার পর এই ঘটনায় মোট গ্রেফতারের সংখ্যা বেড়ে দাঁড়াল ১৩-তে। পুলিশের দাবি, এই ঘটনার অন্যতম মূল চক্রী মুসা মোল্লাই।

পুলিশ সূত্রে জানা গিয়েছে, গত শুক্রবার গভীর রাতে আদালতের নির্দেশে সন্দেশখালির ন্যাজাট থানার রাজবাড়ি পুলিশ ফাঁড়ির সংলগ্ন হুলোপাড়া এলাকায় মুসা মোল্লার বাড়িতে অভিযান চালাতে যায় পুলিশ। সেই সময় আচমকাই পুলিশের উপর চড়াও হয় মুসা মোল্লা ও তার দলবল। লাঠি, ইট-পাথর নিয়ে পুলিশের উপর হামলা চালানো হয় বলে অভিযোগ। ঘটনায় চার জন পুলিশকর্মী আহত হন। পাশাপাশি ভাঙচুর করা হয় পুলিশের সরকারি গাড়ি, যাতে ‘পুলিশ’ লেখা ছিল।

আরও পড়ুন: ১০-এর ঘরে পারদ! জানুয়ারিতে রেকর্ড শীত কলকাতায়

এই ঘটনার পরেই এলাকায় ব্যাপক উত্তেজনা ছড়িয়ে পড়ে। পরিস্থিতি সামাল দিতে অতিরিক্ত পুলিশ বাহিনী মোতায়েন করা হয়। ঘটনার পরদিন শনিবার অভিযান চালিয়ে পুলিশ ৯ জনকে গ্রেফতার করে। এরপর সোমবার আরও ৩ জনকে গ্রেপ্তার করা হয়। দীর্ঘ অনুসন্ধানের পর মঙ্গলবার ধরা পড়ে মূল অভিযুক্ত মুসা মোল্লা।

পুলিশ জানিয়েছে, ধৃতদের বিরুদ্ধে সরকারি কাজে বাধা দেওয়া, পুলিশ কর্মীদের উপর হামলা, সরকারি সম্পত্তি ভাঙচুর-সহ একাধিক ধারায় মামলা রুজু করা হয়েছে। ধৃত মুসা মোল্লাকে জিজ্ঞাসাবাদ করে ঘটনার নেপথ্যে আর কারা যুক্ত রয়েছে, তা খতিয়ে দেখা হচ্ছে।

এই ঘটনার পর সন্দেশখালি এলাকায় এখনও পুলিশি নজরদারি জারি রয়েছে। আইনশৃঙ্খলা পরিস্থিতি যাতে নতুন করে উত্তপ্ত না হয়, সে জন্য এলাকায় টহল বাড়ানো হয়েছে। পুলিশের তরফে স্পষ্ট বার্তা দেওয়া হয়েছে, আইন নিজের হাতে তুলে নিলে কাউকেই রেয়াত করা হবে না।